**«Татарстан Республикасы Экология кодексының 2 статьясына**

**үзгәреш кертү турында» Татарстан Республикасы**

**законы проектына аңлатма**

«Татарстан Республикасы Экология кодексының 2 статьясына үзгәреш кертү турында» Татарстан Республикасы законы проекты (алга таба – закон проекты) Татарстан Республикасы законнарын камилләштерү һәм Татарстан Республикасы Экология кодексында файдаланылган төшенчәләрне Россия Федерациясе Җир кодексы, Административ хокук бозулар турында Россия Федерациясе кодексы, Россия Федерациясе Җинаять кодексы нормаларына туры китерү максатларында эшләнде.

Татарстан Республикасы Экология кодексының 2 статьясындагы 1 өлешенең алтмышынчы абзацының хәзерге вакытта гамәлдә булган редакциясендә «җирне бозу» төшенчәсе кулланыла, ул җирләрне пычратуга, деградацияләүгә, зарарлауга, туфракның уңдырышлы катламын юкка чыгаруга китерә торган гамәл яисә гамәл кылмауны аңлата.

Россия Федерациясе Җир кодексының 12 статьясы нигезендә җирләрне саклауның максаты җирләрне пычратуны, ярлыландыруны, деградацияләүне, зарарлауны, җирләрне һәм туфракны юкка чыгаруны һәм аларга карата башка тискәре гамәлләр кылуны булдырмый калудан һәм бетерүдән, шулай ук җирләрдән рациональ файдалануны тәэмин итүдән, шул исәптән авыл хуҗалыгы билгеләнешендәге җирләрнең уңдырышлылыгын торгызудан һәм җирләрне яхшыртудан гыйбарәт.

Россия Федерациясе Җир кодексының 42 статьясын нигезендә җир кишәрлекләре милекчеләре һәм җир кишәрлекләренең милекчесе булмаган затлар җирләрне һәм туфракны пычратуга, ярлыландыруга, деградацияләүгә, зарарлауга, туфракның уңдырышлы катламын юкка чыгаруга китерә торган гамәлләр кылмаска тиеш.

Административ хокук бозулар турында Россия Федерациясе кодексының 8.6. статьясындагы 1 һәм 2 өлешләре нигезендә «җирләрне бозу» буенча административ хокук бозуларга туфракның уңдырышлы катламын үз белдеге белән алу яисә күчерү; туфракның уңдырышлы катламын юкка чыгару, шулай ук пестицидлар һәм агрохимикатлар яисә кеше сәламәтлеге һәм әйләнә-тирә мохит өчен куркыныч матдәләр, җитештерү һәм куллану калдыклары белән эш итү кагыйдәләрен бозу аркасында җирләрне бозу керә.

Россия Федерациясе Җинаять кодексының 254 статьясындагы 1 өлеше нигезендә «җирләрне бозу» буенча җинаять кылуга ашламаларны, үсемлекләрнең үсеш стимуляторларын, агулы химикатларны һәм башка куркыныч химик һәм биологик матдәләрне саклаганда, кулланганда һәм ташыганда эш итү кагыйдәләрен кеше сәламәтлегенә һәм әйләнә-тирә мохиткә зыян салуга китергән бозу аркасында хуҗалык итүнең яисә башка эшчәнлекнең зарарлы продуктлары белән җирләрне агулау, пычрату һәм башкача бозу керә.

Шуңа бәйле рәвештә закон проектында Татарстан Республикасы Экология кодексының 2 статьясындагы 1 өлеше алтмышынчы абзацының гамәлдәге редакциясендә кулланылган «җирне бозу» төшенчәсен, Россия Федерациясе Җинаять кодексының 254 статьясындагы 1 өлешенең аерым нигезләмәләре нормаларына туры китерү өчен «җирләрне агулау» төшенчәсенә алмаштырырга тәкъдим ителә.

Татарстан Республикасы Экология кодексының 2 статьясындагы 1 өлеше алтмышынчы абзацының гамәлдәге редакциясенә «җирне бозу» төшенчәсенә тәкъдим ителә торган башка үзгәрешләр Административ хокук бозулар турында Россия Федерациясе кодексының 8.6. статьясындагы 1 һәм 2 өлешләренә туры китерүне күздә тота.

Югарыда бәян ителгәннәрдән чыгып, закон проекты белән Татарстан Республикасы Экология кодексының 2 статьясындагы 1 өлеше алтмышынчы абзацының гамәлдәге редакциясенә, «җирне бозу» төшенчәсен яңа редакциядә бәян итеп, үзгәреш кертүне күздә тота. «Җирне бозу» дигәндә җирләрне пычратуга, деградацияләүгә, агулауга, туфракның уңдырышлы катламын үз белдеге белән алуга яисә күчерүгә, туфракның уңдырышлы катламын юкка чыгаруга, шулай ук пестицидлар һәм агрохимикатлар яисә кеше сәламәтлеге һәм әйләнә-тирә мохит өчен хәвефле башка матдәләр һәм җитештерү һәм куллану калдыклары белән эш итү кагыйдәләрен бозу нәтиҗәсендә җирләрне бозуга китерә торган гамәлне яисә гамәл кылмау аңлашыла.

Закон проектын кабул итү Татарстан Республикасы законнарын камилләштерүне, хокукый җайга салуның бердәй алымнарын куллануны һәм Татарстан Республикасы Экология кодексында кулланылган төшенчәләрне федераль законнар нормаларына туры китерүне тәэмин итәчәк.